**Д О К Л А Д**

**ЗА ДЕЙНОСТТА НА НЧ „СВ. ИВАН РИЛСКИ-1926 “**

**ПРЕЗ 2021 г.**

Дейността на Народно читалище “Свети Иван Рилски – 1926” през 2021 г. отново и изцяло беше съобразена с епидемиологичната обстановка, свързана с върлуващия в цял свят вирус Ковид 19. Въпреки ограниченията, екипът на читалището не прекъсна връзката със своите фенове и не престанахме да задоволяваме културните потребности на гражданите в Герман. С помощта на съвременните технологии и и социалните мрежи, продължихме да работим за запазване и съхраняване на местните традиции и фолклор, изграждане на високо културни и образовани личности, приобщени към идеите за устойчиво и екологично развитие на обществото и природата. Стремим се с разнообразни форми и похвати да изпълним основната си задача като читалище и да развиваме и обогатяваме социалната и образователна дейност в населеното място при спазване на всички мерки и заповеди на РЗИ, МК И МЗ.

 Към нашето читалище функционират :

- Фолклорен клуб за народни танци “Искърска плетеница” – 60 участника;

- Вокален квинтет – 5 деца;

- Музикална школа клас пиано - 13 ученика;

- Детска вокална група “Германски славейчета”- 9 деца;

- Клуб по приложни изкуства “Детски ръчички” -15 деца;

- Младежки фен клуб “Тенис на маса” -23-ма младежи;

- Младежки фен клуб “Бридж” – 15 члена ;

- Езикова школа- първо и второ ниво – 29 деца.

 През повечето време школите работеха онлайн, поради забраната за присъствено обучение.

 Клуб „Искърска плетеница“ успя да участва само в семинара на Благоевградския университет в гр. Разлог през пролетта и в „Пролетното хоро“ във Велинград, което се проведе през есента.

 Музикалната школа към читалището ни се утвърди като най-добрата в района. Тя функционира от м.ноември на 2009 година. Нейният ръководител д-р Ставри Ангелов е най-добрият преподавател по музика в детските градини в Район Панчарево. Той е много популярен със своя професионализъм и умение да работи с деца. Не случайно през 2013 год. г-н Ангелов бе удостоен от Министерство на образованието и науката с наградата „Неофит Рилски“ за високи педагогически умения, през 214 год. участва в конкурса за педагогическо творчество, а през 2020 г. защити докторантура. Няколко поредни години класа по пиано се явява на международния фестивал за пиано “ВИВА ПИАНО”. И тази година децата от вокалната група, както и индивидуалните изпълнители участваха в онлайн музикални конкурси и се класираха на едни от първите места.

 Клуб “Детски ръчички” не спря своите занятия. Повечето занимания провеждахме на открито , а при невъзможност ползвахме интернет. Децата с много любов изработиха украси и картички, свързани с Бабин ден, Трифон Зарезан , Св. Валентин и 8-ми март. На първи март децата зарадваха своите близки и роднини с изработените от тях десетки мартенички. По традиция, екипът на читалището в лицето на Марияна Джанджева и Юлия Маринова дариха изработените с любов мартенички на фирмите от района , Здравната служба, местните магазини и заведения и жителите на Герман.

Отбелязването на Деня на детето беше незабравимо и за малки и за големи. Рисувахме с пръсти и тебешири, пяхме, танцувахме и се веселихме. Сцената беше на всички, които искаха да споделят своите умения и талант.

 Отбелязахме с много веселие, смях и песни и Еньовден. Брахме цветя и билки, направихме огромен цветен венец и всички се провряхме през него за здраве.

От 2019 год. към читалището функционира и езикова детска школа за начинаещи и напреднали. През 2021 година, въпреки периодичните прекъсвания, децата успяха да усвоят учебния материал.

 **КУЛТУРЕН КАЛЕНДАР**

 Тази година успяхме пълноценно и присъствено да отбележим , Трифон Зарезан, честването на Апостола на 19-ти февруари, Баба Марта, Деня на жената, първи юни, деня на детето и патронния празник на читалището. Всички останали празници отбелязахме чрез интернет.

**БИБЛИОТЕКА**

* **Библиотечен фонд – 9666 бр.;**
* **Заети библиотечни документи– 2040 бр.;**
* **Брой читатели – 192;**
* **Читатели до 14 год. – 118;**
* **Всичко посещения за една година – 1250;**
* **Брой компютърни конфигурации – 3;**
* **Мултифункционално устройство – 1.**

 И тази година, когато обстановката налагаше ,читалнята беше затворена. Работихме по заявка на читатели и карантиниране на върнатите от тях книги. Продължихме и традицията за разнасяне на книги по домовете.

 За наша радост и гордост и през 2021 год. към читалището доброволно работи по програма „Наградата“ на херцога на Единбург, създадена още през 1956 г., Елица Величкова. Тя се включи активно в подреждането на книги и почистването на читалището.

**ВЗЕТИ ПРОТИВОЕПИДЕМИОЛОГИЧНИ МЕРКИ**:

1. Закупени и поставени във всички помещения дезинфектанти и ръкавици.
2. Популяризирани и разлепени на видни места всички заповеди и наредби на РЗИ, МК и МЗ.
3. Редовно използване на 3 броя УВ- лампи в читалнята, музикалната и езикова школи, както и в салона за репетиции.
4. Проветряване на помещенията.
5. Дезинфекция на помещенията, съгласно изискванията.

 Утвърдил:………………. СЕКРЕТАР:………………..

 / Венелин Баков/ /М. Джанджева/